আমার বয়স যখন মাত্র ৩ বছর, অনেক ছোট, ফুফু তখন কোলকাতা থেকে একেবারে চলে আসেন, আমি তো উনার ছোটভাইয়ের মেয়ে। উনারা আমাদের বাসায় উঠেছিলেন। এতো ছোটকাল থেকে, যখন আমি কথা বলতে পারতাম না তখন থেকেই আমার সঙ্গে ফুফুর বন্ডিং হয়েছিল।উনার কোন মেয়ে ছিল না যে জন্য আমাকে অনেক আদর করতেন। আমার মনে নেই, ফুফুর থেকে গল্প শুনেছি, উনি যখন গান করতেন আমি তখন ঘরের কোনা দিয়ে উকি মেরে তাকিয়ে তাকিয়ে দেখতাম। উনি যখন গলা সাধতেন আমি তখন উনার ঠোটের দিকে হা করে চেয়ে থাকতাম, তখন কিন্তু আমি কথা বলতে পারতাম না। তারপরে উনার ঠোট দেখে দেখে আমি গান করা শিখি। আরো বড় হলে একটা গানের খাতা নিয়ে নিজেই লিখে দিতেন, তখনও কিন্তু আমি পড়তে পারিনা। ৫ বছর বয়সে গানে হাতেখড়ি বলা হয় ফরমালি, আসলে কত বছর বয়সে আগে সেটা বলতে পারবো না। আমার বাবা-মা আমাকে উনার(ফিরোজা বেগম) বাসায় নামিয়ে দিয়ে বাইরে চলে যেতেন। এরপর আমার সামনে বসে গান করতেন ফুফু, আমি তখন ঠোট দেখে দেখে গান শিখতাম। এভাবেই আমার শেখার শুরু। এভাবেই চলেছে, নিজের সাথে উনাকে আলাদা করতে পারিনা, উনি আমার ভিতরে ঢুকে গিয়েছেন।